Warrelwind sorg vir chaos - Ongelukke - Republikein
Saturday, July 21st, 01:24:06
Warrelwind sorg vir chaos
12 October 2017 | Ongelukke
Tanja Bause - "Ek was besig in my kombuis om koffie te maak toe ek die geraas hoor.
"Die wind het my seker so 15 cm van die grond af opgelig. Al twee my voete was in die lug," het mnr. Athol Cross (89) van Eastern Court in Windhoek gesê.
'n Baie sterk warrelwind het gisternamiddag die sinkplate van twee van die ouetehuiswoonstelle se dakke afgewaai.
"Ons dominee kom elke Woensdag en baie van ons was nie in hul woonstelle nie, maar buite by hom. Ons het die warrelwind gesien en toe sien ons die sinkplate afwaai. Van die sinkplate het geval op 'n voertuig wat in Nelson Mandela-rylaan gery het. Gelukkig is niemand beseer nie, maar die voertuig is beskadig," het me. Hannelore Brettschneider (69) gesê.
Bakstene en stukke van die plafon het in haar en Cross se woonstel op die vloer geval. Die daklyste is opgelig en van die dakbalke is gebreek. Die sinkplate wat nie afgewaai en in die straat beland het nie, is opgefrommel op die dak.
"Ek het in my lewe nog nie so iets beleef nie. Dit was soos 'n tornado wat 'n mens op die televisie sien," het Cross gesê.
"Gelukkig was ek nie in my huis nie en veral nie in my badkamer nie, want dan was ek dood met al die bakstene wat daar ingeval het," het Brettschneider gesê.